text: TV SYD bliver nabo til 2000 år gammel landsby
  06 juli 2012 kl. 09.19
  Når TV SYD flytter ind i det nye mediehus i Nordic Synergi Park ved motorvejen vest for Kolding, bliver nærmeste nabo en jernalder-landsby.
  Museum Sønderjylland har nemlig fundet spor af en 2000 år gammel jernalder-bebyggelse, der er opstået ved en større sø på nabogrunden.
  Det er Akæologi Haderslev fra Museum Sønderjylland, der i disse dage er i gang med udgravingerne.
  Stedet har været beboet i mange generationer - og udgravninger viser også, at bebyggelsen har været stor efter jernaldertidens forhold.
  På et tidspunkt har en stor brand raseret og ødelagt landsbyen - men den er blevet genopført ved søbredden.
  Søen, der for længst er tørret ind, har været en vigtig faktor for jernalderbyens eksistensmuligheder, vurderer arkæolog Katrine Riis fra Akæologi Haderslev fra Museum Sønderjylland.
  